三老堂
作者：秦觀
朝代：宋

paragraphs: 堂堂三元老，業履冠儔匹。
蹇諤橫秋霜，高明麗朝日。
並道謁溫宣，連科收甲乙。
東南奠藩服，西北馳使驛。
解鞅環堵安，岸幘氈裘屈。
群姦懾謦咳，衆廢起咄叱。
至今領麾地，謳吟遍蓬蓽。
出入雖異途，歸潔固如一。
晚厭方內遊，把袂訪閑逸。
雲壑慶安車，風川駛飛鷁。
酬獻埃壒外，珠玉在揮筆。
風標傲松鶴，顔髮移丹漆。
遂令吳越人，藻繪資稱述。
邈然超世姿，彷彿得十七。
辟廱禮寂滅，麟閣事蕭瑟。
茲焉出民願，名實更炳蔚。
琬琰琢高詞，龍蘭燎深室。
福履既所綏，光華無終畢。